google/wiki40b huggingface dataset:
Den Internasjonale Fysikkolympiaden

Den internasjonale fysikkolympiaden (International Physics Olympiad, IPhO, Fysikk-OL) er en fysikkonkurranse for elever i videregående skole. Konkurransen ble første gang arrangert av professor Czesław Ścisłowski i Polen i 1967, og har med få unntak blitt arrangert hvert år siden. På 70-tallet begynte vestlige land å delta og etter hvert også å arrangere konkurransen. Norge deltok første gang i 1984 og var arrangør i 1996.

Uttagning og finaler

Hvert deltakerland stiller med fem deltakere. I Norge blir disse fem plukket ut gjennom en konkurranse, arrangert av Norsk Fysikklærerforening i samarbeid med Skolelaboratoriet ved Fysisk institutt, UiO. Alle fysikkelever kan delta i første runde; normalt deltar nærmere 1000. Prøven foregår lokalt på skolene og blir rettet av skolens fysikklærere. De om lag 60 - 70  beste går videre til andre runde. Også denne foregår lokalt, men prøvene blir rettet sentralt. De 18 beste fra andre runde går til norsk finale. Finalistene får et ukes opphold ved Universitetet i Oslo, med undervisning og en avsluttende prøve. De fem beste går videre til Den Internasjonale Fysikkolympiaden.

Norske resultater

Norge har tatt én gullmedalje. Det var Morten Kloster som tok den i 1991, da IPhO ble arrangert på Cuba. Norge har også tatt ni bronsemedaljer: Roar Lauritzen i 1988 (Østerrike), Øyvind Tafjord og Hans Olav Sundfør, begge i 1989 (Polen) og Øyvind Grotmol i 1999 (Italia). Videre Knut Andreas Meyer og Eirik Løhaugen Fjærbu i 2009 (Mexico), Robert Hagala i 2010 (Kroatia), Nikita Klimenko (utvekslingselev fra Hviterussland) i 2017 (Indonesia) og Ola Tangen Kulseng i 2019 (Israel). I tillegg har 26 norske deltakere fått hederlig omtale.

IPhO 2007

Den 38. Internasjonale Fysikkolympiaden ble arrangert i Isfahan i Iran 13. til 22. juli 2007. Det norske laget i 2007 besto av Yi Luo fra Bryne vidaregåande skule, Øyvind Indrebø fra U. Pihl vgs., Olav Røthe Bakken fra Danielsen vgs., og Martin Hauge og Ivar Staurseth, begge fra Skeisvang vgs.Martin Hauge fikk hederlig omtale. 73 land deltok, med 327 deltakere og over 135 ledere, i tillegg til 86 observatører og 17 gjester. Absolutt vinner ble Youngjoon Choi fra Sør-Korea.
Kavaljershuset

Kavaljershuset er en bygning på Långa raden 3 på Drottningholmsmalmen, Ekerö kommune. I begynnelsen bodde det kongelige hoffets kavaljerer her, derav navnet. Bygningen eies og forvaltes av Statens fastighetsverk. Den er siden 1935 et bygningsminne og inngår i Drottningholms verdensarv.
Om huset, som nevnes i en takst fra 1726, er identisk med dagens bygning er usikkert. Den østlige delen av bygningen er fra tidlig 1700-tall eller eldre. Et påbygg mot vest kom til omkring 1815 og langsiden fikk da et enhetlig utseende i klassisistisk stil. Opprinnelig var planløsningen et sentralt korridorsystem med rom med sovealkove beliggende innenfor. Her bodde det kongelige hoffets kavaljerer. Bygningen har tre etasjer mot Ekerövägen og to etasjer samt et innredet loft mot gården. På Drottningholm har det funnets postkontor fra 1778 til 2000 og det mest av tiden lå det i Kavaljershuset unntatt 1830-1858. På 1900-tallet lå også telegrafstasjonen og telefonsentralen her. 
I dag inneholder huset ti utleieleiligheter samt et firma som har sine kontorer i husets første etasje.
Šaban Šaulić

Bakgrunn

Šaban Šaulićs foreldre var Ilduza Demirović og Huso Šaulić. De var av bosnisk muslimsk bakgrunn. Šaulić kom fra enkle kår, ingen av foreldrene hadde fulltids arbeid. Faren solgte lotteribilletter og moren solgte barleleker på festivaler. Av den grunn var de meget på reise for å finne arbeidsleilighet og Šaban ble da tatt hånd om av sin storesøster.

Folkemusiker

Han kom med sitt debutalbum i 1969 da han var bare 18 år gammel. Da han var 17 hadde to komponister, Budimir Buca Jovanović og Veroljub Jovanović, skrivet teksten og  musikken til hans første singel, Dajte mi utehu, mens han gikk på militær rekruttskole sammen med Miroslav Ilić i Bitola.
Hans første sang ble slik en umiddelbar slager at Šaulić ganske snart flyttet til Beograd for lettere å kunne bygge en karriere som skulle vise seg å bli svært fremgangsrik. Ved midten av 1970-tallet var hans renomme og navn svært stort, og hans sanger var svært etterspurte i kafana(bar/taverna)sammenheng.
Han hadde tre barn med sin hustru Gordana. Datteren Ilda Šaulić var en profesjonell tennisspiller men fulgte etterpå i sin fars fotspor som sanger.
Den 17. februar 2019 omkom Šaulić på sykehus etter en alvorlig bilulykke ved kollisjon med en fyllekjører på Bundesautobahn 2 nær Gütersloh i Tyskland.
Digelstål

Digelstål er et spesialstål av spesielt høy kvalitet, fremstilt av meget rene råstoffer. Digelstål ble tidligere fremstilt ved smelting i digelovner, men fremstilles nå hovedsakelig i elektriske ovner.
Se min ild

Se min ild er et musikkalbum med Lasse Johansen fra 2009.
Klaus von See

Utdannelse

Klaus von See studerte historie, germanistikk og nordistikk ved universitetet i Hamburg og tok sin doktorgrad i 1953 hos historikeren Hermann Aubin. Deretter studerte han rettsvitenskap og siden 1957, da han begynte å jobbe som assistent ved «Germanistisches Seminar» i Hamburg, ble han mer interessert i germanistiske og nordistiske filologi.
I 1962 habiliterte von See hos Hans Kuhn i Kiel med et rettshistorisk-filologisk skrift («Altnordische Rechtswörter. Philologische Studien zur Rechtsauffassung und Rechtsgesinnung der Germanen»). Umiddelbart deretter fikk han professorat for germanistisk filologi ved universitetet i Frankfurt am Main. Han ble pensjonert derfra i 1995. 
Klaus von See var fra 1972 redaktør av Neues Handbuch der Literaturwissenschaft i 25 bind; et verk som var organisert etter epoker. Fra 1993 var har initiativtaker og redaktør for Kommentar zu den Liedern der Edda; foreløpig i 7 bind.

Utmerkelser

Klaus von See var Ridder av Dannebrogordenen, æresmedlem av Viking Society for Northern Research, London og ridder av den islandske falkeorden.
Remyra Idrettslag

Fotball

A-laget i fotball skulle opprinnelig spilt 2011-sesongen i 4. divisjon, men valgte å trekke laget sitt. Laget spiller derfor i 5. divisjon, men måtte starte med 6 minuspoeng grunnet degraderingen.
Etter å ha manglet A-lag en stund, ble nytt A-lag startet i desember 2015.
Lagets trener i 2016-sesongen er Bjørn Egil Halsan, som tidligere har rykket opp fra 6. div med Lånke IL.
Skedsmo Amatørteater

Skedsmo Amatørteater (SKAT) er et amatørteaterlag som ble stiftet i 1989 i Skedsmo kommune.

Historikk

SKAT ble stiftet på Skedsmokorset i 1989, og har senere fått tilholdssted på Lillestrøm Kultursenter. Teateret ble grunnlagt av to av Skedsmokorsets ildsjeler;  kulturpersonlighet, trubadur og tidligere fylkeskultursjef i Akershus Lars Hauge, og tidligere rektor på Åsenhagen skole Karl Kalvik. I de første årene ble det spilt forestillinger på Skedsmo Samfunnshus, men etterhvert ble også Lillestrøm kultursenter en av deres faste arenaer.

Administrative forhold

SKAT er en frivillig organisasjon. Organisasjonens medlemmer velger et styre som står for den daglige driften. I perioden 2014-2018 er Lill-Torunn Kilde valgt til styreleder for Amatørteatret. Årsmøtet er teaterets øverste organ. 
SKATs ansatte siden 2015 er regissør Magnus Landaas Skjervold, koreograf Guro Karijord og sanginstruktør Charlotte Wilhelmsen. Alle tre ble ansatt i forbindelse med oppsetningen av musikalen Oliver! i 2015.
Skedsmo Amatørteater er medlem av Akershus Amatørteaterråd, som ble ble etablert av tolv amatørteatergrupper i Akershus 29. mai 2007.  

Virksomheten

SKAT har per 2017 rundt 40 aktive medlemmer. I enkelte produksjoner deles gruppa i barne- og ungdom/voksengruppe. Barnegruppa er for de som er mellom 10-15 år, og ungdom/voksengruppa er for de som er 15 år og eldre. I de senere år har de kun hatt forestillinger med blandede alderssammensetninger, eksempelvis Jakten på juleskurken (2013), The Sound of Music (2014) og Oliver! (2015). SKATs senere forestillinger har blitt vist for fulle hus - Jakten på juleskurken hadde et setebelegg på 96 %. 
Repertoaret består av musikaler og andre teaterforestillinger. Akershus Teater har hatt samproduksjoner med Skedsmo Amatørteater, og har hatt forestillingene på Lillestrøm Kultursenter med Bjørn Birch som regissør. En av oppsetningene som SKAT har deltatt i er musikalen Jakten på juleskurken, som har vært satt opp på Lillestrøm en rekke ganger. 
SKATs virksomhet omfatter også kurs og temakvelder for medlemmene.

Skedsmo kommunes kulturpris

Teateret fikk Skedsmo kommunes kulturpris i 1995. Den ene av initiativtagerne, Lars Hauge, fikk Skedsmo kommunes kulturpris i 1994, mens Karl Kalvik som den andre av initiativtagerne mottok prisen i 2004.
En handelsreisendes død

En handelsreisendes død (originaltittel: Death of a Salesman) er et skuespill fra 1949 forfattet av Arthur Miller. Stykkets urpremiere på Morosco Theatre i New York ble en stor suksess, og produksjonen ble vist hele 742 ganger før stykket ble tatt av plakaten. Siden har dramaet gått sin seiersgang rundt i verden, og har også blitt satt opp en rekke ganger på norske scener. Da den norske skuespilleren Henki Kolstad skulle pensjonere seg i 1985, valgte han En handelsreisendes død som sin avskjedsforestilling på Nationaltheatret. Han spilte samme rolle i Fjernsynsteatrets versjon fra 1962.

Handling

Stykkets hovedperson er den omreisende handelsmannen Willy Loman. Vi møter dessuten hans hustru Linda og deres unge voksne sønner Biff og Happy. Stykket åpner i det Willy Loman kommer hjem fra nok en fruktesløs forretningsreise. Linda oppfordrer ham til å be firmaets sjef om å gi ham oppdrag i hjembyen i stedet, slik at Willy skal slippe alle reisene. Ektefellene diskuterer hvordan de skal betale ned på avdrag, og Willy beklager seg over at sønnen Biff, som skal komme hjem på ferie, ikke har «blitt til noe». Biff var en lovende idrettsmann på high school, men strøk i matematikk til avgangseksamen og begynte aldri på college.
Bårdfjorden

Bårdfjorden (nordsamisk: Viektavuotna) er en fjord på sørvestsida av øya Seiland i Hammerfest kommune i Finnmark. Fjorden er 4,5 kilometer lang, og går i sørøstlig retning, mellom Indre Bårdveggen i nord og Bårdfjordneset i sør, inn til Indre Kalvebukt i fjordbotnen.
Det er ingen bosetning langs fjorden.
Asker kunstforening

Asker kunstforening er en kunstforening i Asker, opprettet i 1970.
Kunstforeningen har som formål å formidle billedkunst og kunsthåndverk til Askers befolkning og spre kunnskap om kunst ved å arrangere foredrag, utstillinger med omvisning, salg av kunstverk, og dessuten kjøpe inn kunst til egen samling, som omfatter et større antall verk. Verk fra samlingen lånes ut til skoler, seniorsentre og andre offentlige bygg i kommunen. Foreningen arrangerer 8 – 10 utstillinger i året.
Foreningen driver eget galleri med salgsutstillinger. Fra 2018 ligger galleriet i Arnestadveien 2a i Vollen, etter tidligere å ha hatt tilhold i Asker kulturhus i Asker sentrum.
Shropshire Union-kanalen

Shropshire Union-kanalen forbinder Wolverhampton med elven Mersey. Den regnes som den siste hovedkanal som ble anlagt i England, og var Thomas Telfords siste store arbeid. 
Mye av kanalen består av tidligere kanaler som ble bundet sammen. Sør for Nantwich i Cheshire var den opprinnelig Birmingham og Liverpool Junction-kanalen; fra Nantwich til Chester ligger den eldste delen, Chesterkanalen som ble påbegynt i 1777; nord for Chester brukes den nordligste delen av Llangollenkanalen, tidligere kjent som Ellesmerekanalen. 
Ved Nantwich ligger en lang kunstig banke og en akvedukt som fører kanalen over hovedveien mellom Nantwich og Chester. Lenger sør er det også utført store anleggsarbeider for å bygge kanalen, blant annet en tunnel på over 600 m nær Gnosall.
Lactantius

Biografi

Lactantius var en latintalende innfødt fra Nord-Afrika som i henhold til kirkefaderen Hieronymus var en elev av retorikeren Arnobius, skjønt Lactantius refererte aldri til sin tidligere lærer i sine skrifter og lærte retorikk i flere byer i Østromerriket før han endte opp i Konstantinopel. Han skrev apologetiske (unnskyldende) verker som forklarte kristendommen i begreper som var akseptable for hedninger og ikke-kristne samtidig som han forsvarte kristendommen mot hedenske filosofer. Hans Divinæ Institutiones (De himmelske institusjoner) er et tidlig eksempel på en systematisk presentasjon av kristne tanker. Han ble betraktet som kjettersk etter sin død, men renessansens humanister leste ham med fornyet interesse, skjønt mer for hans kunstferdige retoriske latinske stil enn for hans teologi.
Lactantius ble født som ikke-kristen og han lærte tidlig retorikk på sitt fødested som kan ha vært Cirta i Numidia hvor det er en inskripsjonen som nevner en bestemt «L. Caecilius Firmianus».
Lactantius hadde en offentlig karriere som i begynnelsen var suksessfull. Ved gjenerobringen ved den romerske keiseren Diokletian ble han offisiell professor i retorikk i Nikomedia (i dagens Tyrkia), som Diokletian gjorde til Østromerrikets hovedstad. Reisen fra Afrika er beskrevet i hans dikt Hodoeporicum. Etter å ha konvertert til kristendommen ville han ha blitt avskjediget etter Diocletians første forordning mot kristne den 24. februar 303. Som en latinsk retoriker levde han i henhold til Hieronymus i fattigdom og forsøkte å skaffe seg et levebrød som forfatter inntil Konstantin den store ble hans patron, den første kristne keiseren i Romerriket. Den nye keiseren utpekte den aldrende lærde i år 311 eller 313. Vennskapet med keiseren gjorde at han ble forfremmet og ble til slutt latinlærer for keiserens sønn Crispus som han hadde med frillen Minervina. Lactantius kan ha fulgt til Trier i Tyskland i 316 da Crispus ble gjort til cæsar (mindreårig samkeiser) og sendt til byen. Crispus ble tatt av dage av faren selv, giftmyrdet i 326, og et epigram i samtidens Roma ble Konstantins drap på sine nærmeste sidestilt med Neros drap på sine slektninger. Da Crispus ble drept var Lactantius allerede død, men omstendighetene er ikke klare, skjønt det kan ha vært naturlige årsaker som alderdom.
Som så mange tidlige kristne forfattere var Lactantius avhengig av klassiske modeller. De tidlige humanister kalte ham for «Cicero Christianus», Den kristne Cicero.

Dømt som kjetter

Lactantius, som ble kristen i tiden under Diocletians kristdomsforfølgelser, fastholdt at ingen kristen burde delta i krig eller voldshandlinger, og at dødsdom ikke burde utøves for å bekjempe kjetteri. Den pasifistiske holdningen talte ikke til hans fordel da den kristne kirke senere kom i maktposisjon og startet først en voldelig og brutal forfølgelse av ikke-kristne og deretter andre kristne med avvikende tro. Lactantius fulgte den tidlige kirkefaderen Origenes i at Gud, faderen, hadde en skikkelse, og Lactantius ble således anklaget for også å avvise Den hellige ånd. Verkene til Lactantius ble likt og ulikt fordømt på et kirkemøte presidert av pave Gelasius I på 400-tallet.
SVK - Store Vennlige Kjempe

Om filmen

Filmen er basert på barneboken SVK fra 1982 av Roald Dahl. Den hadde kinopremière 1. juli 2016 i USA, og 5. august 2016 i Norge.

Handling

Historien handler om en jente kalt Sofie. Hun bor på et barnehjem. dronningen av England og den store vennlige kjempen, som reiser på eventyr for å fange de onde, menneskeetende kjempene som invaderer menneskeverden. En natt kom SVK og hentet henne ut av barnehjemmet. Sofie vart veldig redd og begynte å hyle så SVK tok med seg Sofie til verdenen sin der kjempene bor. SVK er den eneste snille kjempe som bor der, og som vil hjelpe Sofie. En dag så fant kjempene ut at SVK holder et menneske (Sofie) skjult der han bor og de ble veldig sure, Men SVK forsvarte henne og fikk dem unna. De vart veldig sure. En dag kom kjempene igjen og raserte huset til SVK og ødelegde hele huset Hannes. Nå ble SVK sur og skulle lage en plan, Sofie hjalp han å lage planen om å ta kjempene. En dag klarte de å ta kjempene og nå kunne de bo der for alltid.
NM i friidrett innendørs 2019

Norgesmesterskapet i friidrett innendørs 2019 ble arrangert 2. og 3. februar 2019, i DeepOcean Arena i Haugesund.
Enter Air

Historie

Selskapet blei oppretta i november 2009.  I april året etter begynte det å fly. Den første flyginga gikk fra Warszawa til Enfidha–Hammamet internasjonale lufthavn utafor Enfidha i Tunisia.

Virksomhet

Enter Air flyr charterturer for forskjellige oppdragsgivere i reiselivsbransjen.
I Polen opererer Enter Air permanent fra Frédéric Chopin lufthavn Warszawa-Okęcie i Warszawa, Katowice-Pyrzowice lufthavn i Pyrzowice utafor Katowice, Henryk Wieniawski lufthavn Poznań-Ławica i Ławica utafor Poznań og Wrocław–Kopernikus lufthavn utafor Wrocław, mens Charles de Gaulle internasjonale lufthavn utafor Paris og Manchester lufthavn er faste baser i Frankrike og Storbritannia.

Flyflåte

Flyflåten til Enter Air består av Boeing 737. Selskapet har 17 Boeing 737-800 med en kapasitet på 189 passasjerer og én Boeing 737-400 med plass til 168 passasjerer (juli 2017).
Seiersplassen (St. Petersburg)

Seiersplassen (russisk: Пло́щадь Побе́ды, Plostsjad Pobedy) i St. Petersburg i Russland er en plass i navngitt etter Seiersdagen i Sovjeunionen i Den store fedrelandskrigen. Plassen ligger i enden av den 10 km lange gaten Moskovskij prospekt, nær Pulkovo internasjonale lufthavn. Plassen ligger i den sentrale delen av byen, selv om dette navnet som regel var betegnelsen på en sentral plass i tidligere sovjetiske byer.
På Seiersplassen finner man «Monumentet over de heroiske forsvarerne av Leningrad», til minne om ofrene og overlevende fra beleiringen av Leningrad og Operasjon Iskra. Monumentet, designet av Sergey Speranskiy og Valentin Kamenskiy og laget av Mikhail Anikushin, ble reist i 1975 for å sammenfalle med 30-årsdagen for krigens slutt. Monumentet består av en 48 meter høy obelisk, et stort sirkulært kabinett og en underjordisk Memorial Hall.
Fjellblom Idrettslag

Fjellblom idrettslag ble stiftet i 1925. Gjennom tidene har mange gode skiløpere vokst opp her. Fjellblom IL har sin hjemmebane på Åsvang i Vang kommune i Oppland fylke. Fjellblom IL har milevis med skiløyper på vinteren. I tillegg til at det er mange turløyper i nærområdet, som alle henger sammen, er det også en lysøype på drøyt 2 km der det er gode muligheter for å gå både klassisk og skøyting døgnet rundt. Utover i sesongen blir det preparert turløyper så å si helt til skistedet Beitostølen i Øystre Slidre kommune.
Hvert år, nærmere bestemt skjærtorsdag, blir det arrangert et turrenn som har start på Eggeåsen skistadion i Vestre Slidre kommune, og ender på Åsvang. Dette rennet heter Slettefjellrennet, oppkalt etter fjellet det går på, og er rundt 20 km langt. Turrennet er preget av god utsikt utover store deler av Vang kommune (Oppland).
Star Wars: X-Wing Alliance

Historie

Spillets prolog og øvelsesoppdragene handler om Aces familie hvor de andre familiemedlemmene og Emkay (en droide) instruerer ham i hvordan man skal fly et corelliansk transportskip slik at han også kan jobbe for familien.
Disse oppdragene avslører at Azzameen konkurrerer med Viraxo og er sympatetisk til opprørerne. På grunn av dette så smugler overhodet i familien, Tomaas Azzameen, bacta for opprørerne etter slaget om Hoth. Dette resulterer i at Imperiet overfaller stasjonen de eier og familien ender opp med å søke asyl hos opprørerne.
Ace er med i mange oppdrag som en pilot for opprørerne mens han også hjelper familien sin med å kjempe mot Viraxo. Oppdragene inkluderer å avsløre Imperiets hemmelige prosjekter, inkludert byggingen av den andre dødsstjernen.
Noen hendelser forbinder spillet til filmene Star Wars Episode V: Imperiet slår tilbake og Star Wars Episode VI: Jediridderen vender tilbake, slik som sekvensene som omhandler opprørernes flukt fra Hoth og når de fanger ferga Tyderium. Spillet slutter med slaget om Endor. Andre hendelser forbinder spillet til Shadows of the Empire, slik som oppdraget hvor man må hjelpe Dash Rendar med å fangle fra lasteskipet Suprosa fra Imperiet som frakter planene for den andre dødsstjernen.

Noen påskeegg

I øvingsoppdraget hvor Emka flyr for Ace mens han styrer våpenet, så befinner spilleren seg på en romstasjon som er et kasino. Hvis man er rask nok så kan man se Boba Fetts Slave 1. Den går inn i overlyshastighet ganske raskt. Dash Rendars YT-2400 Outrider kan også finnes.
Det er et ubekreftet rykte som sier at Lando Calrissians Lady Luck også finnes i spillet.
Noe få modeller er i spillets datafiler, men finnes ikke i selve spillet eller dets bibliotekfunksjon. Spillerne kan lage sine egne oppdrag som kan bruke disse gjemte modellene.

Modifikasjoner

X-Wing-prosjektet ble avsluttet før noen utvidelsespakker ble planlagt. XWA er derfor det eneste spillet i serien som ikke har noen utvidelsespakker og det er heller ikke blitt laget noen forbedrede versjoner, slik som med X-Wing og TIE Fighter. LucasArts ga ut en patch som reparerte en del feil og la til kamerafunksjon og Naboo Starfighter fra Star Wars Episode I: Den skjulte trussel.
Televisió de Catalunya

Televisió de Catalunya (TVC, Catalonias televisjon) er en katalansk kringkastingsselskap. Det består av seks kanaler: TV3, 33, K3, 3/24, 300 og TVCi. Kanalene er tilgjengelige i Catalonia, Balearene, Valencia, Andorra, Nord-Catalonia, La Franja og l'Alguer.
Septemberverschwörung

Septemberverschwörung i 1938 («Septembersammensvergelsen», eller Oster-sammensvergelsen) var den grundigst forberedte militærkupplan, og den med best sjanser til å kunne lykkes, utviklet av militære fra den tyske hær og embedsmenn i det tyske utenriksdepartement rettet mot det nasjonalsosialistke styre i Tyskland.

Fiasko

Den 28. september 1938 kom den overraskende beskjed at Hitler hadde gitt sin tilslutning under Münchenkonferansen med Neville Chamberlain, Edouard Daladier og Benito Mussolini til en fredelig løsning av Sudeterspørsmålet. Med dette nådde hans popularitet i befolkningen med ett et nytt høydepunkt. Med ett fremstod Hitler, som bare motvillig hadde gått med på denne konferansen, som en fredens bevarer. De sammensvorne, som «hadde håpet på å kunne anvende som våpen Hitlers militære eventyrlyst for å avsette og tilintetgjøre ham», så muligheten til å kunne gå løs på Hitlers regime glippe ut av sine hender.

Følger

Det tok de sammensvorne lang tid å hente seg inn etter Septembersjokket. Bare en liten kjerne holdt fremdeles sammen, men uten å besitte organisatorisk kraft til å gjenta oppbyggingen av en troverdig ny plan. Det bar først Claus Schenk Graf von Stauffenberg som flere år senere - høsten 1943 - klarte å utvikle statskuppsplaner som gikk ut over bare et rent attentat men var bredere anlagt med opplegg for maktovertakelse. Planene ble med noen forsinkelser satt ut i livet den 20. juli 1944, men de slo feil.
Ved materiale som Gestapo først oppdaget etter 20. juli-attentatet oppdaget den 22. september 1944 ved en Abwehrstasjon i Zossen, ble den nazistiske ledelse for første gang oppmerksom på kupplanene fra 1938. Hitler bestemte at materialet ikke måtte overleveres til Folkedomstolen, men skulle holdes strengt hemmelig. Krigen var i en særlig fase; befolkningen skulle ikke belastes med kunnskap om at det badde vært tidligere og nokså avanserte antinazistiske kupplaner kort tid før krigen.
Samiske geografiske navn (Loppa)

Samiske geografiske navn i Loppa (knr 2014) angir stedsnavn i Loppa kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Loppa kommune.